Jeg fikk en telefon fra politiet. «Du er anmeldt for voldtekt.» Da begynte marerittet.

Anonym (20-årene)

30. apr. 2015 21:47 Sist oppdatert 30. april 2015

Det eneste jeg hadde gjort, var å bli med en bekjent på nachspiel for så å ha samtykkende sex etter hennes direkte initiativ og ønske. Etter ett år med dyp depresjon, selvmordstanker, lite jobb og lite venner kom brevet fra politiet, med de velkjente ordene «henlagt på bevisenes stilling», skriver Anonym mann. ILLUSTRASJONSFOTO: Sara Johannessen/NTB Scanpix

Debatt

Dette er et debattinnlegg. Meninger i teksten står for skribentens regning.

Etter #JegHarOpplevd og i artikkelserien #bare1av100 retter Aftenposten nok en gang fokus mot voldtektsproblematikken. Det er bra, for mange overgripere slipper dessverre unna. Mange ofre føler det ikke nytter å anmelde og lar være. Tragisk.

For andre forsterkes tragedien når politiet henlegger deres verste mareritt, med ordene «på bevisets stilling».

Hva jeg #opplevde?

Min tragedie startet med en telefon om at jeg var anmeldt for brudd på straffelovens §192, voldtekt. I alle dager, tenkte jeg, jeg har da aldri voldtatt noen. De første minuttene var jeg kun et stort spørsmålstegn, så begynte alvoret å synke inn.

Hvordan skal jeg informere jobben, hva skal jeg si til familie og venner, hva med fremtidsplaner?

Så sank alvoret virkelig inn.

På jobb ble jeg møtt med suspensjon, blant venner ble jeg møtt av rykteflom og kalde skuldre, og fremtidsplaner var for alltid lagt i grus.

I samfunnets øyne er en anklage om voldtekt synonymt med skyld, uansett hvor falsk og uberettiget anklagen er.

Det eneste jeg hadde gjort, var å bli med en bekjent på nachspiel for så å ha samtykkende sex etter hennes direkte initiativ og ønske.

Etter ett år med dyp depresjon, selvmordstanker, lite jobb og lite venner kom brevet fra politiet, med de velkjente ordene «henlagt på bevisenes stilling».

Problemet med «henlagt på bevisenes stilling»

Setningen «henlagt på bevisenes stilling» sier på en måte alt, men ingen ting.

I mitt tilfelle tydet bevisene på min uskyld gjennom vitneforklaringer, teknologiske og medisinske spor, og saken ble således henlagt. I andre tilfeller kan nøyaktig samme setning bety «Vi tror på offerets forklaring, og tror anmeldte er skyldig, men vi kan ikke bevise det i retten».

Politiet og media fokuserer gjerne på den sistnevnte betydning, med det resultat at du etter en anmeldelse aldri vil bli ansett som helt uskyldig.

Skal du bli frikjent i Norge, må politi og påtalemyndighet mene skyld er bevist, før retten mener det ikke er bevist. Øvrig samfunn tar side med jenta, og han blir for alltid sett på som en voldtektsmann.

Eneste reelle frikjennelse er henleggelse med koden «intet straffbart forhold». Hvorfor bruker politiet den så sjelden, selv når bevisene tilsier at intet straffbart er skjedd? Fordi, da må de samtidig sikte anmelderen for «falsk anmeldelse». Det krever ressurser og det må kunne bevises at anklagen er falsk.

Få dømmes for falsk voldtektsanmeldelse

Mange voldtektsofre sier at en del av dem døde da de ble voldtatt. Mange sier livet deres ble ødelagt. Det sier mye om alvoret i en voldtekt. Likevel blir så få dømt for voldtekt. 9 av 10 lar være å anmelde. De føler det ikke er noen vits. De vil bare legge det bak seg.

En del av meg døde da jeg ble anmeldt for voldtekt. Livet mitt ble ødelagt. Det sier noe om alvoret i en falsk anmeldelse. Likevel er få dømt for falsk anmeldelse.

Jeg aner ikke hvor mange som anmelder falsk anmeldelse, men jeg blir ikke overrasket om 9 av 10 i liket med meg lar være. Jeg følte det ikke var noen vits. Jeg prøver bare legge det bak meg.

Aftenposten kjenner innleggsforfatterens identitet.

Fortsett debatten på Facebook og Twitter

Fakta #bare1av100 Bare 1 prosent av voldtektene ender med fellende dom, viser en kartlegging Aftenposten og A-magasinet har gjort.Er det vits i å anmelde? En rekke voldtektsofre og eksperter har fått spørsmålet.Flere sier de vil fraråde det og kaller det en falitterklæring.Følg debatten: #bare1av100 Vis mer